Document ID: 32005D0631

ODLOČBA KOMISIJE
z dne 29. avgusta 2005
glede bistvenih zahtev iz Direktive 1999/5/ES Evropskega parlamenta in Sveta, ki javljalnikom položaja Cospas-Sarsat zagotavljajo dostop do službe za nujne primere
(notificirano pod dokumentarno številko K(2005) 3059)
(Besedilo velja za EGP)
(2005/631/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 1999/5/ES Evropskega parlamenta in Sveta z dne 9. marca 1999 o radijski opremi in telekomunikacijski terminalski opremi ter medsebojnem priznavanju skladnosti te opreme (1) in zlasti člena 3(3)(e) Direktive,
ob upoštevanju naslednjega:
(1)
Nekateri javljalniki položaja, pomorski javljalniki kraja nuje (EPIRB), ki oddajajo na frekvenci 406 MHz s sistemom Cospas-Sarsat, so del univerzalnega pomorskega sistema za varnost in stisko na morju (GMDSS).
(2)
V skladu z Odločbo Komisije 2004/71/ES z dne 4. septembra 2003 o bistvenih zahtevah glede pomorskih naprav za radijske zveze, namenjenih uporabi na plovilih, ki niso zajeta s Konvencijo Solas, in sodelovanju v univerzalnem pomorskem sistemu za varnost in stisko na morju (GMDSS) (2) morajo proizvajalci EPIRB zagotoviti, da so naprave zasnovane tako, da jamčijo dobro delovanje, izpolnjujejo vse operativne zahteve sistema GMDSS v pogojih stiske in zagotavljajo jasne in stabilne zveze.
(3)
Vendar Odločba 2004/71/ES ne zajema javljalnikov položaja za druge namene. Ker se pričakuje, da bodo javljalniki položaja Cospas-Sarsat uporabljeni v velikem številu javljalnikov kraja nuje, je treba zagotoviti, da so ti, če jih zajema Direktiva 1999/5/ES, zasnovani tako, da jamčijo dobro delovanje v skladu s sprejetimi operativnimi zahtevami in izpolnjujejo vse operativne zahteve sistema Cospas-Sarsat.
(4)
Ukrepi, predvideni s to odločbo, so v skladu z mnenjem Odbora za ugotavljanje skladnosti telekomunikacij in tržni nadzor -
SPREJELA NASLEDNJO ODLOČBO:
Člen 1
Ta odločba se uporablja za javljalnike položaja, ki so predvideni za delovanje na frekvenci 406 MHz s sistemom Cospas-Sarsat in niso zajeti v Odločbi 2004/71/ES.
Člen 2
Javljalniki položaja iz člena 1 so zasnovani tako, da jamčijo dobro delovanje, v skladu s sprejetimi operativnimi zahtevami v možnih okoljih njihove uporabe. V pogojih stiske zagotavljajo jasne in stabilne zveze z veliko mero zanesljivosti in ob tem izpolnjujejo vse operativne zahteve sistema Cospas-Sarsat.
Člen 3
Ta odločba je naslovljena na države članice.
V Bruslju, 29. avgusta 2005

Labels: 12
7
8